መንግሥት ከውጭ የሚያስገባውን የፓልም ዘይት ሙሉ በሙሉ እንደሚያቆም አስታወቀ
ስምንት ሚሊዮንኩንታልስንዴከኅዳርወርጀምሮወደአገርውስጥይገባል ተብሏልበሲሳይ ሳህሉመንግሥት በየዓመቱ ከውጭ በበርካታ ሚሊዮን ዶላሮች እየገዛ በድጎማ መልክ ለኅብረተሰቡ የሚያቀርበውን ፓልም የምግብ ዘይት ከኅዳር ወር ጀምሮ ሙሉ በሙሉ በማቆም፣ በአገር ውስጥ ምርት እንደሚሸፈን የንግድና ኢንዱስትሪ ሚኒስቴር አስታወቀ።የሚኒስቴር መሥሪያ ቤቱ ከፍተኛ የሥራ ኃላፊዎች የተቋሙን የሦስት ወራት ዕቅድ አፈጻጸም ሪፖርት ባለፈው ሳምንት ለሕዝብ ተወካዮች ምክር ቤት የንግድና ኢንዱስትሪ ቋሚ ኮሚቴ ሲያቀርቡ፣ መንግሥት በየወሩ ከውጭ በመግዛት ወደ ገበያ ሲያቀርብ የነበረውን 40 ሚሊዮን ሊትር ዘይት በአገር ውስጥ ምርት መሸፈን የሚያስችል አቅም እንደተፈጠረ ገልጸዋል።በደብረ ማርቆስ፣ በቡሬ፣ በአዳማና በድሬዳዋ የተገነቡ ከፍተኛ አቅም ያላቸው አራት ፋብሪካዎችን ጨምሮ ሌሎች 14 በዝቅተኛ አቅም የሚያመርቱ ፋብሪካዎች ወደ ሥራ መግባታቸውንና ማምረት መጀመራቸውን የጠቆሙት የንግድና ኢንዳስትሪ ሚኒስትር ዴኤታ አቶ አሸቴ አስፋው፣ በአማራጭነት ግን በነጋዴው ማኅበረሰብ አማካይነት ከውጭ ተገዝተው  እየቀረቡ ለኅብረተሰቡ ሊሸጡ የሚችሉ ሌሎች የዘይት ዓይነቶች መግባት እንደሚችሉ ጠቁመዋል።አገሪቱ በየዓመቱ ከ600 ሚሊዮን ዶላር በላይ የምግብ ዘይት ከውጭ ለማስገባት እንደምታወጣ መረጃዎች ይጠቁማሉ። ከዚህ ጋር ተያይዞ በተያዘው በጀት ዓመት ከሐምሌ ጀምሮ ከውጭ ተገዝቶ ለኅብረተሰቡ መድረስ ከነበረበት 120 ሚሊዮን ሊትር የፓልም ዘይት ውስጥ፣ በውጭ ምንዛሪ እጥረት ምክንያት 39 ሚሊዮን ሊትር ብቻ ማቅረብ መቻሉን ኃላፊዎቹ አስረድተዋል።በአሁኑ ጊዜ የፓልም ዘይት ማጣራት ለሚችሉ አራት ፋብሪካዎች ድፍድፍ ዘይት ገዝተው ማስገባት እንዲችሉ 28 ሚሊዮን ዶላር የተፈቀደላቸው መሆኑን፣ 14 ሺሕ ቶን የፓልም ዘይት ድፍድፍ ግዥ በመፈጸም ጂቡቲ መድረሱን አቶ አሸቴ አክለው ገልጸዋል።ይህ በእንዲህ እያለ ከግንቦት ወር ጀምሮ ከውጭ ተገዝቶ ወደ አገር ውስጥ መግባት የነበረበት ስምንት ሚሊዮን ኩንታል ስንዴ በጨረታ ሒደት በተፈጠረ አለመግባባት ግዥው በመጓተቱና እስካሁን ባለመግባቱ፣ በአገሪቱ የስንዴ አቅርቦት ችግር መፈጠሩን ሚኒስትር ዴኤታው ተናግረዋል። የዘገየው ስንዴ ከኅዳር ወር ጀምሮ ይገባል ብለዋል፡፡በዚህም ለሕዝቡ መድረስ ከነበረበት ሁለት ሚሊዮን ኩንታል ውስጥ 200 ሺሕ ብቻው መድረሱን፣ ለሸገር ዳቦ የሚያስፈልገው የስንዴ መጠን ድርጅቱ በራሱ አስመጥቶ እንዲጠቀም መደረጉ ተነግሯል።ስንዴ ከውጭ ከሚገዙ አገሮች ከቀዳሚዎቹ 20 አገሮች ተርታ ለምትሠለፈው ኢትዮጵያ፣ በቅርብ ዓመታት የመስኖ ልማትን በተቀናጀ መንገድ በማልማት እ.ኤ.አ. ከ2022 ጀምሮ ስንዴን ሙሉ በሙሉ አገር ውስጥ የማምረት ዕቅድ እንዳለው መንግሥት ሲናገር ይደመጣል።